Luister en gee jou samewerking in die tyd van die Covid-19-pandemie | Netwerk24
Dit is skokkend, nee tragies, dat menige mens, veral die landelike gemeenskappe en mense in die townships, min of geen kennis dra oor die lockdown of die virus nie.
Hier het Paarl Post wel sy deel gedoen. Maar die plaaslike gemeenskapsradio­stasies het gefaal in hul bewusmaking van die publiek!
Indien hulle hul bewusmaking vroeër begin het, sou mense meer inhuisig gewees het en die maatreëls stiptelik gevolg het. Onnodige konfrontasie met die dwarstrekkerige en oningeligte individue sou vermy gewees het en luidrugtige partytjies sou nie aan die orde van die dag gewees het nie. Baie mense lees nie koerant nie, maar het darem 'n radio wat die meeste van die tyd op hul gemeenskapsradiostasie ingeskakel is, in die huis, werk of motor. Daar is nie eens 'n dokumentêre program oor die inper­king of feite oor die virus saamgestel wat sommige aanbieders in hul program­me kon speel nie, of geprogrammeer word dat dit op spesifieke tye uitgesaai word nie. Van ons gemeenskappe bly op 'n hoop in hul beknopte blyplekkies en dis 'n teelveld vir dié astrante virus! Hulle moet bereik word. Hul lewe en dié van mense rondom hulle is op die spel.
Die publiek moet die pandemie ernstig opneem en minder ligsinnig en skepties wees. Hou op rondloop! Beskerm jouself. Luister en gee jou samewerking.